Seun het aneurisme ná bloedige aanval in parkie | Netwerk24
Seun het aneurisme ná bloedige aanval in parkie
Deur Shantel Moses 12 Augustus 2017 07:28
Die 12-jarige seun kort ná die voorval.
Die seun (12) van Goodwood wat vroeg in Julie in ’n park 33 keer met ’n skerp voorwerp gesteek is, het ’n aneurisme en is weer in die hospitaal vir nog ’n operasie.
Hy was dié week terug by die skool, maar is Vrydag weer in die hospitaal opgeneem vir ’n breinskandering, toe daar gevind is dat hy ’n aneurisme het.
Die jongste operasie is die seun se vierde sedert hy helder oordag op 11 Julie in ’n speelpark naby sy huis in Paarlstraat in Goodwood aangeval is.
Hy het reeds ’n operasie aan albei sy hande gehad, asook aan sy nek en gesig. Die operasie aan sy gesig was om senuwees in die gesig te herstel.
Die ma sê haar seun doen baie fisioterapie en gebruik reeds sy hande.
“Hy vaar eintlik baie goed. Hy is ’n sterk seun.”
Hy speel wel in die huis en by maatjies se huise, maar nie buite nie.
Slagoffer se ma.
Hoewel hy goed aansterk, speel hy nie meer buite nie. “Hy speel wel in die huis en by maatjies se huise, maar nie buite nie.”
Haar oudste seun (19), wat sy bebloede boetie by die speelparkie gaan haal het, “is ’n bietjie meer oorbeskermend as vantevore, maar hy doen goed”.
Moain Salie (31) het op aanklagte van poging tot moord op die seun in die hof verskyn.
Salie is na ’n psigiater verwys en ’n verslag word teen die volgende hofverskyning verwag.
Die seun se ma sê sy dink nie Salie is regtig geestelik versteurd nie. “Ja ek glo daar is iets fout met enige mens wat veral ’n kind leed aandoen, maar ek glo nie hy is geestelik versteurd nie. Mense gebruik dit net as ’n verskoning om straf te ontduik.”
Salie is weer 15 Augustus in die landdroshof in Goodwood.
Meer oor: Goodwood | Parkie | Mesaanval
Mesaanval op kind: Landdros soek dringend antwoord
Man wat seun glo 33 keer steek, ‘geestes-versteurd'